Poser med blodprøver og fullt navn etterlatt på parkeringsplass. Dagen etter skjedde det samme igjen. 
To dager på rad observerte Lene Sundfær Haug at poser fulle av blodprøver ble forlatt av ansatte utenfor Rikshospitalet. Det var i 13-tiden tirsdag at Lene Sundfær Haug første gang så en sykehusansatt legge fra seg en gjennomsiktig pose full av blodprøver utenfor Rikshospitalets nye hovedinngang. Der skal posen ha blitt stående alene i omtrent 30 minutter. Til slutt skal den ha blitt plukket opp av en av sykehusets varebiler. Haug var sjokkert over at laboratorieprøver ble forlatt på denne måten, men tenkte at det trolig var en engangshendelse.  Men det var det ikke, forteller hun. – Veldig sjokkert For dagen etterpå, skjedde det samme igjen. Denne gangen gikk det rundt ti minutter før en transportbuss, merket med sykehusets navn, plukket opp posen. – Da det skjedde igjen på onsdag, ble jeg veldig sjokkert. Hvis dette er noe de gjør hver dag, er det jo veldig alvorlig. Da Aftenposten kontaktet Oslo universitetssykehus (OUS) onsdag, kjente de ikke til hendelsene. – Dette er ikke i henhold til rutinene. Dette skal ikke skje, sa OUS-pressevakt Ivar Greiner.  Pekte på folkeaksjonen – men trakk det tilbake Noen timer senere ble Aftenposten kontaktet av pressevakten ved OUS igjen. De mente at hendelsene ikke hadde noe med OUS å gjøre. Greiner ga da uttrykk for at folkeaksjonen Redd Ullevål sykehus var involvert.  Lene Sundfær Haug, som altså observerte posene, er leder i folkeaksjonen Redd Ullevål sykehus. Hun var ved Rikshospitalet i forbindelse med en aksjon. Greiner kunne onsdag kveld ikke forklare hva OUS baserte oppfatningen av at folkeaksjonen selv var involvert. Haug i folkeaksjonen reagerte onsdag kveld sterkt på anklagene.  – Er du gal? Det er det voldsomste jeg har hørt. Hvordan skulle vi hatt noe med det å gjøre? – Hvis de mener at vi skal ha gjort dette, så er de jaggu frekke, sa hun. Torsdag morgen er imidlertid Greiner tydelig på at folkeaksjonen likevel ikke har noe med dette å gjøre.  – Det trakk jeg tilbake 10 minutter etter jeg sa det, sier han.  Var likevel sykehuset Etter å ha undersøkt nøyere fant OUS ut at ansvaret ligger hos Oslo sykehusservice (OSS). Det erkjenner direktør Geir Teigstad overfor Aftenposten.  OSS er ansvarlig for støttetjenester til sykehuset, deriblant daglig transport av pasientprøver  – Vi er gjort oppmerksom på at en av flere pakker ble midlertidig hensatt utenfor inngangen til Rikshospitalet. Dette er ikke i henhold til våre rutiner, skriver direktør i OSS Geir Teigstad via sin kommunikasjonsrådgiver.  Slike overleveringer skal ifølge rutinene skje «hånd til hånd». OSS skal nå kartlegge hva som har skjedd og gjennomgå rutiner. De er i utgangspunktet trygge på at rutinene følges, men sier det kan skje avvik.  – Vi har iverksatt tiltak slik at pasientene kan være trygge på at dette ikke vil skje igjen, skriver Teigstad.  Kan være lovbrudd – Hvis det er slik at det har ligget eksponerte prøvesvar sammen med persondata, så kan det være et brudd på personopplysningssikkerheten. Da skal det meldes inn til Datatilsynet. Det sier kommunikasjonsdirektør Janne Stang Dahl. Hun sier hendelsen kan være et lovbrudd. – Helsedata er sensitive data og skal ikke vises til andre enn de som må se det, men så hender det jo at det skjer feil. Det er Statsforvalteren som har ansvar for å føre tilsyn med helsetjenesten. Statsforvalteren i Oslo og Viken opplyser at de ikke kjenner til saken, men at de kan få en rolle senere.
Lene Sundfær Haug så ansatte ved Rikshospitalet etterlate poser med laboratorieprøver uten tilsyn to dager på rad.  Oslo universitetssykehus (OUS) benektet onsdag kveld at de kjente til hendelsen og pekte på en aksjonsgruppe, men innrømmer torsdag at Oslo sykehusservice (OSS), som er ansvarlig for transport av pasientprøver, ligger bak. Hendelsen kan muligens være et brudd på personopplysningssikkerheten, og dette skal eventuelt meldes til Datatilsynet.